
Comisia pentru drepturile omului, culte 

şi problemele minorităţilor naţionale 



Către



Comisia pentru învăţământ, ştiinţă, tineret şi sport

AVIZ 

asupra propunerii legislative pentru protecţia animalelor vertebrate în domeniul experimentării şi al altor proceduri efectuate în scopuri ştiinţifice



În conformitate cu prevederile art.86 din Regulamentul Camerei Deputaţilor, cu adresa nr.74 din 22 mai 1997, Comisia pentru drepturile omului, culte şi problemele minorităţilor naţionale a fost sesizată cu dezbaterea şi avizarea propunerii legislative pentru protecţia animalelor vertebrate în domeniul experimentării şi al altor proceduri efectuate în scopuri ştiinţifice, iniţiată de dl. Alexandru Ionescu, deputat din Grupul parlamentar PNŢCD-Civic-Ecologist.



Comisia, în şedinţa din 11 iunie 1997, a examinat propunerea legislativă şi a hotârât să nu o avizeze, pentru următoarele motive:



1. Propunerea legislativă nu respectă normele de tehnică legislativă şi nu este prezentată în forma cerută pentru proiectele de lege, ceea ce contravine dispoziţiilor art.73, alin.4 din Constituţie.



2. Propunerea legislativă reprezintă, în cea mai mare parte, o traducere a Convenţiei Consiliului Europei nr.46/1986, la care România nu a aderat şi este o încercare de a introduce pe cale ocolită prevederile acestei convenţii în legislaţia internă.



Iniţiatorul poată să propună Guvernului începerea demersurilor legale pentru aderarea României la Convenţia Consiliului Europei nr.46/1986 pentru protecţia animalelor vertebrate în scopuri ştiinţifice.



În situaţia în care România va adera şi ratifica această convenţie, se va putea proceda la armonizarea legislaţiei interne cu dispoziţiile respectivei convenţii, conform prevederilor art.10 din Legea 4/1991, privind încheierea şi ratificarea tratatelor.



3. Iniţiativa legislativă depăşeşte cadrul de legiferare, deoarece cuprinde multe prevederi care nu sunt de domeniul legii, ci al unei hotărâri de guvern sau pot constitui conţinutul unor regulamente din domeniul cercetării ştiinţifice. 



De asemenea, unele idei dezvoltate în propunerea legislativă pot fi înscrise, mai degrabă, în statutele sau programele unor asociaţii pentru protecţia animalelor.

PREŞEDINTE, 

Marţian Dan 

